Akademia besoek VSA om nuwe denkskool in SA te vestigDie Akademia-kampus. Foto: Verskaf Akademia onderneem die volgende twee weke ŉ akademiese toer na die Verenigde State van Amerika om ŉ aantal kolleges en universiteite te besoek wat spesifiek ŉ samehang van opvoeding én opleiding nastreef. Hierdie benadering ontbreek tans in Suid-Afrikaanse universiteite, wat oënskynlik slegs op opleiding gefokus is. Die doel van Akademia se Amerikaanse besoek is om ŉ dieper begrip van dié holistiese benadering en die organisatoriese aspekte daarvan te verkry, aangesien Akademia juis so ŉ denkskool in Suid-Afrika vestig. Marthinus Visser, Akademia se besturende direkteur, pak die toer saam met die instelling se registrateur, Liana Venter, adviesraadslid prof. Danie Goosen, asook ŉ aantal ander belanghebbendes binne die Solidariteit Beweging aan. Die afvaardiging gaan die Hankammer Sakeskool aan Baylor Universiteit, Hillsdale College en Grove City College besoek. Goosen verduidelik dat Akademia se opvoedingsdoel geanker is in die strewe om aan studente ŉ geïntegreerde beeld op die werklikheid te bied, in navolging van die denkskool wat opvoeding (as interdissiplinêre begrip vir hoe die werklikheid inmekaarsteek) én opleiding (as vakspesifieke kennis en kundigheid) vooropstel. “Anders geformuleer, die doel is om die studente daartoe te lei om hulself as deel van ŉ groter idee-historiese verhaal, wat strek vanaf die verlede na die toekoms, te verstaan.” Volgens Goosen ontbreek hierdie doel vandag aan die meeste universiteite wêreldwyd, waar daar ŉ oordrewe fokus op opleiding, ten koste van die rigtinggewing van opvoeding, is. Daarom word nie net hulle funksie ernstig bevraagteken nie, maar ook die belangrikheid van tersiêre instansies wat nie slegs burokraties te werk gaan nie onderstreep. “Hierdie kwessie sal in die hart van die gesprekke staan met die universiteite wat ons gaan besoek. Die een enkele vraag is: Hoe lyk ŉ universiteit wat so ŉ geïntegreerde beeld van die werklikheid as doel najaag?” Tydens die besoeke aan die onderskeie kolleges en universiteite gaan Akademia se afvaardiging met senior bestuurslede en akademici van die Amerikaanse instellings byeenkom en gesprek voer oor dié instellings se visie, missie en opvoedkundige posisie. Ander onderwerpe wat bespreek gaan word, sluit in die ontwikkeling van toepaslike fasiliteite, studente se ervaring van hul opleiding en hoe die instelling se akademiese en bestuurstrukture funksioneer. Akademia het ten doel om die kulturele en wetenskaplike voordele wat akademiese opleiding inhou binne die Afrikaanssprekende gemeenskap se bereik te bring en om internasionale akademiese skakeling te fasiliteer. Die instelling streef daarna om ŉ universiteit te word wat rondom die integrasie van rede, geloof, gemeenskap en die individu binne ŉ Christelike tradisie georganiseer is. Hoewel Akademia se onderrigmodel tans op hoëtegnologie-afstandsleer fokus, is die vestiging van ŉ residensiële universiteit ook in die vooruitsig gestel, om saam met die afstandsonderrigmodel te funksioneer. Die beoogde residensiële kampus sal hoofsaaklik daarop toegespits wees om afgeronde studente – opgelei met vakkundigheid en opgevoed in interdissiplinêre samehang – in Suid-Afrikaanse gemeenskappe te lewer.